**1945 : Τελειώνει ο Δεύτερος Παγκόσμιος Πόλεμος στην Ευρώπη.**

**Ο πόλεμος έχει αφήσει πίσω του πολλά θύματα και ολόκληρες πόλεις στην Ευρώπη έχουν καταστραφεί από βομβαρδισμούς. Οι πολίτες είναι αποφασισμένοι να μην επιτρέψουν ποτέ ξανά μια τέτοια καταστροφή.**

**Η Διακήρυξη Σουμάν. ( 1950)**

**Στις 9 Μαΐου ο Ρομπέρ Σουμάν παρουσιάζει σε ομιλία του ένα σχέδιο για μια νέα μορφή πολιτικής συνεργασίας στην Ευρώπη. Προτείνει τα έθνη της Ευρώπης να διαχειρίζονται από κοινού την παραγωγή άνθρακα και χάλυβα, καθώς αυτό θα σήμαινε ότι καμία χώρα δεν θα μπορούσε να εξοπλιστεί στρατιωτικά χωρίς να το γνωρίζουν οι άλλες.**

**Η Συνθήκη των Παρισίων για την ίδρυση της Ευρωπαϊκής Κοινότητας Άνθρακα και Χάλυβα υπογράφεται από το Βέλγιο, τη Γαλλία, τη Γερμανία, την Ιταλία, τις Κάτω Χώρες και το Λουξεμβούργο, που αποφασίζουν να συνεργαστούν και να συμβάλουν στην ανοικοδόμηση της Ευρώπης πάνω στα ερείπια του πολέμου. ( 1951).**

**Η υπογραφή των Συνθηκών της Ρώμης. ( 1957)**

**Οι έξι χώρες συνεργάζονται τόσο καλά, που αποφασίζουν να ενώσουν τις δυνάμεις τους και σε άλλους τομείς. Ιδρύονται η Ευρωπαϊκή Οικονομική Κοινότητα (ΕΟΚ)(**[**2**](https://op.europa.eu/webpub/com/lets-explore-europe/el/#ref2)**) και η Ευρωπαϊκή Κοινότητα Ατομικής Ενέργειας (Ευρατόμ). Μαζί με την Ευρωπαϊκή Κοινότητα Άνθρακα και Χάλυβα, είναι γνωστές ως Ευρωπαϊκές Κοινότητες.**

**Θεσπίζεται η κοινή γεωργική πολιτική. Είναι μία από τις παλαιότερες πολιτικές της ΕΕ, που στηρίζει τους αγρότες και μεριμνά ώστε η Ευρώπη να εφοδιάζεται σταθερά με οικονομικώς προσιτά, ασφαλή και ποιοτικά τρόφιμα.( 1962).**

**Οι χώρες γίνονται από έξι εννέα. Η Δανία, το Ηνωμένο Βασίλειο και η Ιρλανδία προσχωρούν στις Ευρωπαϊκές Κοινότητες. ( 1973)**

**1979**

**Διεξάγονται οι πρώτες άμεσες εκλογές για το Ευρωπαϊκό Κοινοβούλιο. Για πρώτη φορά οι Ευρωπαίοι πολίτες μπορούν να ψηφίσουν αυτούς που θα τους εκπροσωπήσουν στο Ευρωπαϊκό Κοινοβούλιο. Οι ευρωπαϊκές εκλογές διεξάγονται κάθε 5 χρόνια.( 1979)**

**Η Ελλάδα προσχωρεί στις Ευρωπαϊκές Κοινότητες και γίνεται το 10ο κράτος μέλος.**

**1981**

**Η Ισπανία και η Πορτογαλία προσχωρούν κι αυτές στις Ευρωπαϊκές Κοινότητες, αυξάνοντας τον συνολικό αριθμό των μελών σε 12.( 1986)**

**Δημιουργείται το πρόγραμμα Erasmus, το οποίο βοηθά τους νέους της Ευρώπης να σπουδάζουν, να παρακολουθούν προγράμματα κατάρτισης και να παρέχουν εθελοντική εργασία στο εξωτερικό. ( 1987)**

**1992**

**Υπογράφεται η Συνθήκη του Μάαστριχτ. Δημιουργείται η Ευρωπαϊκή Ένωση. Η Συνθήκη εισάγει την ευρωπαϊκή ιθαγένεια και θέτει σαφείς κανόνες για το μελλοντικό ευρώ. Επίσης, ενισχύει την εξωτερική πολιτική και την πολιτική ασφάλειας και προωθεί τη συνεργασία σε θέματα δικαιοσύνης και εσωτερικών υποθέσεων. ( 1992).**

**Η Συμφωνία του Σένγκεν καταργεί όλους τους ελέγχους στα σύνορα μεταξύ των επτά χωρών που την έχουν υπογράψει 1995(σήμερα την έχουν υπογράψει 27 χώρες ).**

**1995**

**Η Αυστρία, η Σουηδία και η Φινλανδία προσχωρούν στην ΕΕ. Τα κράτη μέλη είναι πλέον 15 (1995 ).**

**Υπογράφεται η Συνθήκη της Νίκαιας. Κύριος στόχος της είναι η μεταρρύθμιση των θεσμικών οργάνων της ΕΕ για να προετοιμαστεί η ΕΕ για τη μεγαλύτερη διεύρυνση (**[**3**](https://op.europa.eu/webpub/com/lets-explore-europe/el/#ref3)**) στην ιστορία της. 2001**

**Τα χαρτονομίσματα και τα κέρματα του ευρώ γίνονται το νόμιμο νόμισμα 12 χωρών της ΕΕ ( 2002 ).**

**10 νέες χώρες προσχωρούν στην ΕΕ: η Εσθονία, η Κύπρος, η Λετονία, η Λιθουανία, η Μάλτα, η Ουγγαρία, η Πολωνία, η Σλοβακία, η Σλοβενία και η Τσεχία. Ποτέ άλλοτε δεν είχαν προσχωρήσει τόσες πολλές χώρες στην ΕΕ ταυτόχρονα. (2004).**

**Η Βουλγαρία και η Ρουμανία προσχωρούν στην ΕΕ, η οποία έχει πλέον 27 κράτη μέλη.( 2007)**

**Υπογράφεται η Συνθήκη της Λισαβόνας. Εισάγει μια νέα δομή η οποία εξασφαλίζει στην ΕΕ ενισχυμένο ρόλο στον κόσμο και δίνει μεγαλύτερη βαρύτητα στις απόψεις των πολιτών και των εθνικών κυβερνήσεων.**

**2007**

**2012**

**Απονέμεται στην ΕΕ το βραβείο Νόμπελ Ειρήνης για τον ρόλο της στη μεταμόρφωση του μεγαλύτερου τμήματος της Ευρώπης από ήπειρο πολέμων σε ήπειρο ειρήνης. Η ΕΕ χρησιμοποιεί τα χρήματα του βραβείου για να βοηθήσει παιδιά που δεν είχαν την τύχη να μεγαλώσουν σε συνθήκες ειρήνης. ( 2012).**

**Η Κροατία προσχωρεί στην ΕΕ και γίνεται το 28ο κράτος μέλος της ( 2013).**

**2017 : Κατάργηση των τελών περιαγωγής. Οι κάτοικοι της ΕΕ μπορούν πλέον να τηλεφωνούν, να στέλνουν μηνύματα και να συνδέονται με το διαδίκτυο μέσω των κινητών συσκευών τους οπουδήποτε στην ΕΕ, χωρίς επιπλέον χρεώσεις.**

**2020: Brexit. Μετά το δημοψήφισμα του 2016, το Ηνωμένο Βασίλειο αποχωρεί επισήμως από την ΕΕ.**

****

**2020**

**NextGenerationEU. Κατά τη διάρκεια της πανδημίας COVID-19 πολλές επιχειρήσεις χάνουν έσοδα, και πολλοί άνθρωποι χάνουν τη δουλειά τους. Το NextGenerationEU παρέχει επιπλέον 750 δισ. ευρώ σε χώρες της ΕΕ για να τις βοηθήσει να ανοικοδομήσουν τις οικονομίες τους με βιώσιμο τρόπο. Βλέπε:**[**https://europa.eu/!UJ77Nc**](https://europa.eu/%21UJ77Nc)

 **2021: Ξεκινάει το νέο πρόγραμμα Erasmus+. Με προϋπολογισμό σχεδόν διπλάσιο από τον προηγούμενο, θα βοηθήσει 10 εκατομμύρια άτομα κάθε ηλικίας και υποβάθρου εντός και εκτός Ευρώπης να αποκτήσουν διαφορετικές εμπειρίες σε μια άλλη χώρα .**

**ΕΥΡΩΠΑΙΚΗ ΕΝΩΣΗ**

Τα θεσμικά όργανα της ΕΕ:

Τα θεσμικά όργανα της Ευρωπαϊκής Ένωσης σύμφωνα με το άρθρο 13 παρ. 1 της ΣΥΝΘΕΕ (σε καθεστώς ισχύος της Συνθήκης της Λισαβόνας) είναι επτά:

**Το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, η Ευρωπαϊκή Επιτροπή, το Δικαστήριο της Ευρωπαϊκής Ένωσης (ΔΕΕ), το Ελεγκτικό Συνέδριο και η Ευρωπαϊκή Κεντρική Τράπεζα (ΕΚΤ).**

Σε σχέση με τη Συνθήκη της Νίκαιας προστίθενται 2 όργανα στο βασικό θεσμικό πλαίσιο της Ευρωπαϊκής Ένωσης, το Ευρωπαϊκό Συμβούλιο και η Ευρωπαϊκή Κεντρική Τράπεζα.

**Τα πολιτικά θεσμικά όργανα της ΕΕ είναι:**

1. Το Ευρωπαϊκό Κοινοβούλιο
2. Το Ευρωπαϊκό Συμβούλιο
3. Το Συμβούλιο
4. Η Ευρωπαϊκή Επιτροπή

**Τα γνωμοδοτικά όργανα της ΕΕ είναι:**

1. Η Ευρωπαϊκή, Οικονομική και Κοινωνική Επιτροπή
2. Η Ευρωπαϊκή Επιτροπή των Περιφερειών

**Ανεξάρτητες Αρχές**

1. Ο Ευρωπαίος Διαμεσολαβητής που διερευνά καταγγελίες σχετιζόμενες με παραβιάσεις του Ευρωπαϊκού Δικαίου και κακοδιοίκησης στα όργανα της ΕΕ
2. Ο Ευρωπαίος Επόπτης προστασίας των προσωπικών δεδομένων μεριμνά για τον έμπρακτο συμβιβασμό των προσωπικών δεδομένων
3. Η Ευρωπαϊκή Κεντρική Τράπεζα που είναι θεσμικό όργανο (Συνθήκη της Λισαβόνας)
4. Η Ευρωπαϊκή Τράπεζα Επενδύσεων

**Η ΕΕ διασυνδέεται με τρία Δικαστήρια:**

1. Το Δικαστήριο (ΔΕΕ)
2. Το Γενικό Δικαστήριο
3. Τους Ειδικούς Δικαστικούς Σχηματισμούς

**Ευρωπαϊκό Κοινοβούλιο**

Είναι το όργανο που εκπροσωπεί τους πολίτες στη λήψη αποφάσεων με αρμοδιότητες νομικές, πολιτικές δημοσιονομικές, εκλογής αξιωματούχων, ανάληψης πρωτοβουλιών. Με την «Συνθήκη της Λισαβόνας» ενισχύθηκε ο ρόλος του και προωθήθηκε η συνεργασία του με τα εθνικά κοινοβούλια. Εκλογές κάθε πέντε χρόνια με κρυφές – ταυτόχρονες εκλογές στα 27 κράτη που εκλέγουν από 6 έως 99 ευρωβουλευτές.

* 705 ευρωβουλευτές
* Πολιτικές ομάδες
* Κοινοβουλευτικές επιτροπές: προετοιμάζουν τα ζητήματα που απασχολούν την ολομέλεια
* Προεδρείο (Πρόεδρος, 14 Αντιπρόεδροι, 5 Κοσμήτορες, εκλογή από την Ολομέλεια για 2,5 έτη)
* Διάσκεψη των Προέδρων (πρόεδρος και Επικεφαλής Πολιτικών Ομάδων)
* Γενική Γραμματεία (Γενικός Γραμματέας -3000 υπάλληλοι. Έδρα: Στρασβούργο)
* Έδρα: 1) Στρασβούργο (12 τακτικές συνεδριάσεις), 2) Βρυξέλλες (6 τακτικές συνεδριάσεις), Λουξεμβούργο( Γραμματεία).
* Κανονισμός Λειτουργίας( ρυθμίζει την οργάνωση και την λειτουργία του).

**Αρμοδιότητες ευρωκοινοβουλίου**

Νομοθετική/πολιτικός έλεγχος/κοινοβουλευτικός έλεγχος/δημοσιονομικές αρμοδιότητες/διορισμός σε πολιτικές θέσεις της Ε.Ε/πρωτοβουλίες -δράσεις-διεθνής εκπροσώπηση

**Ευρωπαϊκή Επιτροπή**

Είναι το πολιτικό όργανο της Ε.Ε που οργανώνει τη λειτουργία της Ευρώπης. Μοιάζει με κυβέρνηση και απαρτίζεται από 27 επιτρόπους. Είναι ο « Φύλακας των συνθηκών» και ο Κινητήρας της Ε.Ε. Έχει 5ετή θητεία και έδρα στις Βρυξέλλες. Προτείνεται από το Ευρωπαϊκό Συμβούλιο και εγκρίνεται από το ευρωπαϊκό κοινοβούλιο. Έχει 36 Γενικές διευθύνσεις, γενική γραμματεία και Γραφεία επιτρόπων. Αποφασίζει για όλα τα θέματα ως σύνθετο όργανο σε αντίθεση με το Συμβούλιο που αποφαίνεται με ειδική σύνθεση.

Αρμοδιότητες ευρωπαϊκής επιτροπής

-Νομοπαρασκευαστική/ Εκτελεστική( εκτελεί την ευρωπαϊκή νομοθεσία)/Έλεγχος -εγγυητής της τήρησης του ευρωπαϊκού δικαίου/δημοσιονομικές αρμοδιότητες/διεθνής και νομική αντιπροσώπευση της ΕΕ.

**ΦΥΛΑΚΑΣ ΤΟΥ ΕΥΡΩΠΑΙΚΟΥ ΔΙΚΑΙΟΥ**

Προσφεύγει κατά ενός κράτους μέλους αφού λάβει γνώση, αποστείλει προειδοποιητική επιστολή, διατυπώσει αιτιολογημένη γνώμη καταφεύγει εναντίον του κράτους ενώπιον του ΔΕΕ. Επιπλέον, επιβάλει κυρώσεις σε ιδιώτες για παραβιάσεις του ανταγωνισμού.

 Ο Xάρτης συγκεντρώνει σε ένα νομικό κείμενο τυπικής ισχύος πρωτογενούς Ευρωπαϊκού Δικαίου δικαιώματα που μέχρι τότε ήταν διάσπαρτα στις εθνικές νομοθεσίες και στη νομοθεσία της ΕΕ, καθώς και στις διεθνείς συμβάσεις του Συμβουλίου της Ευρώπης, του Οργανισμού Ηνωμένων Εθνών (ΟΗΕ) και του Διεθνούς Οργανισμού Εργασίας (ΔΟΕ), ενώ, περαιτέρω, κατοχυρώνει και νέα, «μοντέρνα», δικαιώματα. Ο ΧΘΔΕΕ περιλαμβάνει ένα εισαγωγικό προοίμιο και 54 άρθρα που κατανέμονται σε 7 Κεφάλαια ως εξής:

Κεφάλαιο I: αξιοπρέπεια (ανθρώπινη αξιοπρέπεια, δικαίωμα στη ζωή, δικαίωμα στην ακεραιότητα του προσώπου, απαγόρευση των βασανιστηρίων και των απάνθρωπων εξευτελιστικών ποινών ή μεταχείρισης, απαγόρευση της δουλείας και της καταναγκαστικής εργασίας).

 Κεφάλαιο II: ελευθερία (δικαίωμα στην ελευθερία και την ασφάλεια, σεβασμός της ιδιωτικής και οικογενειακής ζωής, προστασία των δεδομένων προσωπικού χαρακτήρα, δικαίωμα γάμου και δικαίωμα ίδρυσης οικογένειας, ελευθερία σκέψης συνείδησης και θρησκείας, ελευθερία έκφρασης και πληροφόρησης, ελευθερία του συνέρχεσθαι και συνεταιρίζεσθαι, ελευθερία των τεχνών και των επιστημών, δικαίωμα εκπαίδευσης, επαγγελματική ελευθερία και δικαίωμα στην εργασία, ελευθερία ίδρυσης επιχείρησης, δικαίωμα ιδιοκτησίας, δικαίωμα ασύλου, προστασία σε περίπτωση απομάκρυνσης, επαναπροώθησης και απέλασης)

Κεφάλαιο III: ισότητα (ισότητα έναντι του νόμου, μη διάκριση, πολιτισμική, θρησκευτική και γλωσσική πολυμορφία, ισότητα ανδρών και γυναικών, δικαιώματα του παιδιού, δικαιώματα των ηλικιωμένων, ένταξη των ατόμων με ειδικές ανάγκες).

Κεφάλαιο IV: αλληλεγγύη (δικαίωμα στην πληροφόρηση και στη διαβούλευση με τους εργαζομένους στο πλαίσιο της επιχείρησης, δικαίωμα διαπραγματεύσεων και συλλογικών ενεργειών, δικαίωμα πρόσβασης στις υπηρεσίες ευρέσεως εργασίας, προστασία έναντι αδικαιολόγητης απόλυσης, δίκαιοι και ισότιμοι όροι εργασίας, απαγόρευση της εργασίας των παιδιών και προστασία των εργαζόμενων νέων, οικογενειακή και επαγγελματική ζωή, κοινωνική ασφάλεια και κοινωνική αρωγή, προστασία της υγείας, πρόσβαση σε υπηρεσίες γενικού οικονομικού ενδιαφέροντος, προστασία του περιβάλλοντος, προστασία των καταναλωτών).

Κεφάλαιο V: ιθαγένεια (δικαίωμα του εκλέγειν και του εκλέγεσθαι κατά τις εκλογές του Ευρωπαϊκού Κοινοβουλίου και τις δημοτικές εκλογές, δικαίωμα χρηστής διαχείρισης, δικαίωμα πρόσβασης στα έγγραφα, Ευρωπαίος Διαμεσολαβητής, δικαίωμα αναφοράς, ελεύθερη κυκλοφορία και διαμονή, διπλωματική και προξενική προστασία).

Κεφάλαιο VI: δικαιοσύνη (δικαίωμα πραγματικής προσφυγής και αμερόληπτου δικαστηρίου, τεκμήριο αθωότητας και δικαιώματα υπεράσπισης, αρχές νομιμότητας και αναλογικότητας αξιόποινων πράξεων και ποινών, δικαίωμα του προσώπου να μην δικάζεται ή να μην τιμωρείται ποινικά δύο φορές για την ίδια αξιόποινη πράξη).

Κεφάλαιο VII: γενικές διατάξεις. Ο Χάρτης εφαρμόζεται στα ευρωπαϊκά όργανα τηρούμενης της αρχής της επικουρικότητας και σε καμία περίπτωση δεν μπορεί να επεκτείνει τις αρμοδιότητες και τα καθήκοντα που τους αναθέτουν οι Συνθήκες. Ο Χάρτης εφαρμόζεται επίσης στα κράτη-μέλη της ΕΕ όταν εφαρμόζουν το δίκαιο της ΕΕ.

**Φορείς Δικαιωμάτων του ΧΘΔΕΕ**

Τα περισσότερα άρθρα του Χάρτη κατοχυρώνουν ως φορείς των δικαιωμάτων τους και των αρχών τους όλους τους ανθρώπους. Εξαίρεση είναι ότι φορείς των δικαιωμάτων και αρχών είναι μόνο οι Ευρωπαίοι Πολίτες .Ευρωπαίοι πολίτες είναι όλα τα φυσικά πρόσωπα που έχουν την ιθαγένεια κάποιου κράτους μέλους της ΕΕ. Το άρθρο 15 παρ. 3 του Χάρτη έχει ως υποκείμενα αντίθετα μόνο αλλοδαπούς. Ο κανόνας είναι επίσης ότι φορείς των θεμελιωδών δικαιωμάτων στην ΕΕ είναι και τα φυσικά πρόσωπα και τα νομικά πρόσωπα του Ιδιωτικού Δικαίου. Υποστηρίξιμο είναι ότι φορείς των δικαιωμάτων της ΕΕ μπορεί να είναι και κρατικά ΝΠΔΔ. Υπάρχουν βέβαια θεμελιώδη δικαιώματα τα οποία εξ αντικειμένου έχουν ως φορείς μόνο φυσικά πρόσωπα (π.χ. ανθρώπινη αξιοπρέπεια).

**ΕΕ & Χάρτης Θεμελιωδών Δικαιωμάτων (ΧΘΔΕΕ) στη Συνθήκη της Λισαβόνας**

Το πρωτογενές Ευρωπαϊκό Δίκαιο βελτιώθηκε με την Συνθήκη της Λισαβόνας. Η ΕΕ έγινε πραγματική πολιτειακή οργάνωση, καθώς απέκτησε νομικά δεσμευτικό κατάλογο θεμελιωδών δικαιωμάτων. Όμως η θέση σε ισχύ της Συνθήκης της Λισαβόνας μαζί με τον Χάρτη Θεμελιωδών Δικαιωμάτων της ΕΕ (1.12.2009) συνέπεσε χρονικά με την εκκίνηση της ευρωπαϊκής οικονομικής κρίσης, με πρώτο θύμα την Ελλάδα, αλλά και την Πορτογαλία, την Ιρλανδία, την Ισπανία, την Ιταλία, την Κύπρο.

Η αντιμετώπιση της κρίσης από τα θεσμικά όργανα της ΕΕ έλαβε χώρα με αποσπασματικό και μη σφαιρικό και συνεκτικό, ενίοτε δε με μη αλληλέγγυο και ρεαλιστικό τρόπο. Η πολιτική ηγεσία της ΕΕ επέλεξε την κατά βάση διακυβερνητική και σύνθετη οδό, στα όρια, σε ορισμένες περιπτώσεις, της μη τήρησης του πρωτογενούς Ευρωπαϊκού Δικαίου . Ο Χάρτης Θεμελιωδών Δικαιωμάτων της ΕΕ ήταν το βασικό όπλο στην φαρέτρα της ΕΕ για την δίκαιη, βιώσιμη και αποτελεσματική αντιμετώπιση της οικονομικής κρίσης, αλλά δυστυχώς έμεινε στο περιθώριο. Επίσης ο Χάρτης είναι βασικό εργαλείο για πειστικές απαντήσεις στις μεταναστευτικές ροές στην Ευρώπη. Πρέπει να γίνει συνείδηση τόσο των ευρωπαϊκών θεσμών όσο και των εθνικών Κυβερνήσεων ότι ο Χάρτης θα πρέπει να οιστρηλατεί όλες τις πολιτικές, δράσεις, συμφωνίες σε επίπεδο ΕΕ ή μεταξύ Κρατών- Μελών της ΕΕ και της Ευρωζώνης.

ΠΑΡΑΡΤΗΜΑ



ΜΠΣ «ΠΝΥΚΑ:
ΠΟΛΙΤΙΚΗ ΙΣΤΟΡΙΑ, ΘΕΩΡΙΑ ΚΑΙ ΠΡΑΞΗ»

**Θ.Ε. ΠΙΘ611:Δίκαιο Ι (Δημόσιο και Ιδιωτικό Δίκαιο – Διεθνές Δίκαιο, ΕΕ και Οργανισμοί)**

**2η Εργασία – Θέμα:**



 **Ακαδημαϊκό έτος: 2023-2024**

 **Εξάμηνο: 3ο Εξάμηνο Σπουδών / Χειμερινό Εξάμηνο 2023-2024**

 **Διδάσκων/Συντονιστής Θ.Ε.: Ιωάννης Π. Τζιβάρας**

 **Φοιτήτρια: Κωνσταντίνα Πατέρου**

**ΠΕΡΙΕΧΟΜΕΝΑ**

Εισαγωγή………………………......…………..…………………………………………………………………….........3

ΕΡΩΤΗΜΑ ΠΡΩΤΟ …………………………………….……….…………………………………..…….....…..3

Δημόσιο Διεθνές Δίκαιο…….…….……………….…….…………………………………………………….……..3

Διεθνές εθιμικό Δίκαιο…………………………………….…………..………………………………………......….3

Σύγκρουση Ισραήλ-Χαμάς...…………..…………….………………………………………………………........4

ΕΡΩΤΗΜΑ ΔΕΥΤΕΡΟ.……………………………………………………………………………………..……..6

Ο ρόλος του OHE ……………………………………………………….….………….……………….……………..6

Ο ΟΗΕ και η κρίση στη Μέση Ανατολή………………………………………………………………………7

Συμπέρασμα………………………………………………………………………………………………………………….8

Βιβλιογραφία …………….………………………………………………………………………………………………….8

**Εισαγωγή**

Η κρίση στην Μέση Ανατολή συνιστά ένα πολυετές πρόβλημα με δαιδαλώδεις πτυχές. Στις μέρες μας η κρίση αυτή κορυφώνεται, επηρεάζοντας εκτός από τις άμεσα εμπλεκόμενες μεριές, όλη την υφήλιο. Οι παραβιάσεις του διεθνούς δικαίου και των ανθρωπίνων δικαιωμάτων είναι κατάφωρες και επαίσχυντες. Ο ορισμός του διεθνούς Δικαίου και ειδικότερα του διεθνούς εθιμικού Δικαίου , όπως αναγράφονται αρχικά στην εργασία , υπενθυμίζουν το πλαίσιο αντίληψης και δράσης που θα έπρεπε να χαρακτηρίζει την «ηθική του πολέμου » . Στη συνέχεια , καταγράφονται κάποιες από τις παραβιάσεις του δικαίου όπως αυτές αποτυπώνονται στην ένοπλη σύγκρουση μεταξύ του Ισραήλ και της παλαιστινιακής οργάνωσης της Χαμάς. Ο ρόλος του ΟΗΕ αναδεικνύεται ως η μόνη λύση – όχι όμως πανάκεια- προκειμένου να ασκηθεί πίεση για να «επανανθρωποποιηθούν» οι αντιμαχόμενες πλευρές .

***ΕΡΩΤΗΜΑ ΠΡΩΤΟ:***

**Δημόσιο Διεθνές Δίκαιο**

To δημόσιο Διεθνές Δίκαιο εκπηγάζει από την «υποκειμενική » κρατική Βούληση∙ ταυτόχρονα όμως, δύναται να διαχωριστεί από αυτήν[[1]](#footnote-1). Είναι το σύνολο των κανόνων που διέπει τις σχέσεις των υποκειμένων του είτε πρόκειται για κράτη[[2]](#footnote-2), είτε για εδαφικές οργανώσεις, είτε για διεθνείς οργανισμούς, είτε για πρόσωπα. Οι κανόνες αυτοί πηγάζουν από την ελεύθερη βούληση των λαών που αποτυπώνεται σε συνθήκες ή συνήθειες που εκφράζουν «αρχές δικαίου» και συμφωνήθηκαν προκειμένου να ρυθμιστούν οι διακοινοτικές σχέσεις. Επιπλέον όμως των εγγράφων δεσμεύσεων των κρατών, ρόλο βαρύνουσας σημασίας στη συνείδηση αλλά και στην απονομή δικαιοσύνης κατέχει το « εθιμικό δίκαιο».

**Διεθνές εθιμικό Δίκαιο**

Σύμφωνα με το άρθρο 38(1) του Καταστατικού του Διεθνούς Δικαστηρίου, με τον όρο Διεθνές εθιμικό Δίκαιο καλείται η απόδειξη «μιας γενικής πρακτικής που γίνεται δεκτή ως κανόνας δικαίου»[[3]](#footnote-3). Αποτελεί τη σύνθεση της αμφίδρομης σχέσης μεταξύ της κρατικής πρακτικής και της πεποίθησης δικαίου(opinio juris). Σύμφωνα με τον Mc Dougal είναι μια «διαδικασία συνεχούς αλληλεπίδρασης , συνεχούς αξίωσης και αντίδρασης, με την οποία οι υπεύθυνοι λήψης αποφάσεων συγκεκριμένων κρατών προβάλλουν μονομερείς αξιώσεις …ενώ άλλοι φορείς λήψης αποφάσεων αξιολογούν αυτές τις αξιώσεις προκειμένου τελικά να τις αποδεχθούν ή να τις απορρίψουν»[[4]](#footnote-4)( Mc Dougal ,1955) .

Μέσω αυτών των ζυμώσεων, των αμοιβαίων υποχωρήσεων και των συμβιβασμών, όλα τα ενδιαφερόμενα μέρη καταλήγουν στην προσδοκία ομοιόμορφης συμπεριφοράς , που σταδιακά συνθέτει έναν κανόνα δικαίου[[5]](#footnote-5). Προκειμένου να αποκρυσταλλωθεί το εθιμικό δίκαιο, οι αντικειμενικοί παράγοντες που πρέπει να συντρέχουν περιλαμβάνουν τα εξής : η πρακτική των κρατών θα πρέπει να είναι συνεπής, επαναλαμβανόμενη και ομοιόμορφη , τουλάχιστον σε γενικές γραμμές ∙ επιπλέον, θα πρέπει να είναι εκτεταμένη, να έχει δηλαδή χρονική διάρκεια, και αντιπροσωπευτική, να συγκεντρώνει δηλαδή την αποδοχή μεγάλου αριθμού κρατών και σίγουρα των κρατών εκείνων, των οποίων τα συμφέροντα θίγονται από το περιεχόμενο του εθιμικού κανόνα[[6]](#footnote-6). Τέλος, το εθιμικό δίκαιο δεν θέτει ρητές προϋποθέσεις αναφορικά με τη διάρκεια της κρατικής πρακτικής. Κάθε κράτος λοιπόν, διαθέτει τη νομική συνείδηση η οποία ανταποκρίνεται σε αυτό που νιώθει ως υποχρέωσή του. Αυτή η υποκειμενική αντίληψη περί του εθιμικού δικαίου διατρέχει τις διπλωματικές και νομοθετικές πράξεις , τα διατάγματα και τις αποφάσεις των εθνικών δικαστηρίων[[7]](#footnote-7). Ακόμη και οι «παραλείψεις » τους, αν συνοδεύονται από ορισμένη πεποίθηση δικαίου, επηρεάζουν και επηρεάζονται από το εθιμικό δίκαιο[[8]](#footnote-8).

Η γενική πρακτική γίνεται δεκτή ως κανόνας δικαίου και μετουσιώνεται τελικά σε κανόνες διεθνούς εθιμοτυπίας ή αβροφροσύνης[[9]](#footnote-9) . Βέβαια, η πεποίθηση της δικαιοσύνης , σύμφωνα με κάποιους στοχαστές όπως οι Goldsmith και Posner, συνιστά έναν μύθο, καθώς τα κράτη πρωτίστως ενδιαφέρονται για τα εθνικά τους συμφέροντα και δευτερευόντως για την εξυπηρέτηση του διεθνούς δικαίου ενώ η « πεποίθηση δικαίου » μπορεί να είναι απλά εκδήλωση του συμφέροντος ή της ευκολίας των ενδιαφερομένων.

Όταν η πρακτική των κρατών έρχεται σε σύγκρουση με έναν εθιμικό κανόνα δικαίου θεωρείται παραβίαση του συγκεκριμένου κανόνα, όχι ένδειξη αλλαγής στο εθιμικό δίκαιο. Βέβαια, αν αυτό συμβεί από πολλά κράτη και υπάρξει σιωπηρή ανοχή ή τουλάχιστον τα κράτη δεν εγείρουν αντιρρήσεις, τότε δημιουργείται νέος εθιμικός κανόνας[[10]](#footnote-10) που διαθέτει γενική δεσμευτικότητα και λαμβάνεται σοβαρά υπόψιν από όλα τα δικαστήρια, ακόμη και το Διεθνές , το οποίο καλείται να διακριβώσει ποιοι κανόνες εθιμικού δικαίου είναι εφαρμοστέοι κατά περίπτωση[[11]](#footnote-11). Ωστόσο κάποιοι εθιμικοί κανόνες όπως ο σεβασμός των ανθρωπίνων δικαιωμάτων, η απαγόρευση της ένοπλης βίας, η απαγόρευση της γενοκτονίας, της τέλεσης διεθνών εγκλημάτων, η αρχή της αυτοδιάθεσης των λαών , έχουν χαρακτήρα jus cogens.

**Σύγκρουση Ισραήλ-Χαμάς**

Πρόσφατα ,η σύγκρουση μεταξύ του Ισραήλ με τα μέλη της παλαιστινιακής οργάνωσης των μαχητών της Χαμάς[[12]](#footnote-12) αναζωπυρώθηκε. Στις 7 Οκτωβρίου 2023, ένοπλοι Παλαιστίνιοι επιτέθηκαν εναντίον αμάχων Ισραηλινών που συμμετείχαν σε μουσικό φεστιβάλ. Μία ημέρα αργότερα, ξεκίνησε η Ισραηλινή αντεπίθεση, με συνεχείς βομβαρδισμούς και ολικό αποκλεισμό της Λωρίδας της Γάζας καθώς και συμπλοκές στη Δυτική Όχθη και στα σύνορα με τον Λίβανο. Στην αιματηρή αυτή επέμβαση σκοτώθηκαν 1.200 άνθρωποι, στην πλειονότητά τους άμαχοι. Συνολικά, τουλάχιστον 2.200 πύραυλοι εκτοξεύτηκαν από τη Γάζα, προκαλώντας δεκάδες θανάτους και τραυματισμούς. Οι επιθέσεις με πυραύλους συνοδεύτηκαν από διείσδυση παλαιστίνιων μαχητών στα κιμπούτς που περιβάλλουν τη Γάζα, με τα παλαιστινιακά και ισραηλινά μέσα ενημέρωσης να αναφέρουν ότι Ισραηλινοί στρατιώτες και πολίτες βρίσκονται υπό παλαιστινιακή ομηρία. Το Ισραήλ κήρυξε κατάσταση έκτακτης ανάγκης  και πόλεμο για πρώτη φορά μετά το 1973( Πόλεμος του Γιομ-Κιπούρ). Οχήματα του ισραηλινού στρατού εισήλθαν στους δρόμους του καταυλισμού προσφύγων της Τζενίν, όπου , σύμφωνα με τον ΟΗΕ στοιβάζονται 23.000 άνθρωποι ενώ ισραηλινά drones κατέγραφαν τα τεκταινόμενα. Ο στρατός ανακοίνωσε ότι διεξήγαγε «αντιτρομοκρατική» επιχείρηση στον καταυλισμό όπου εντόπισε «αυτοσχέδιους εκρηκτικούς μηχανισμούς τοποθετημένους σε δρόμους με στόχο να εξαπολυθούν επιθέσεις εναντίον των ισραηλινών δυνάμεων ασφαλείας», πλήττοντας ένοπλο τρομοκρατικό πυρήνα». Ωστόσο, εικόνες δείχνουν ανθρώπους μεταξύ των οποίων νοσηλευτές να βγαίνουν από νοσοκομείο της Τζενίν υπό τις διαταγές Ισραηλινών στρατιωτών [[13]](#footnote-13).

Έκτοτε, ο ισραηλινός στρατός βομβαρδίζει συνεχώς τη Λωρίδα της Γάζας, όπου , σύμφωνα με το Υπουργείο Υγείας της Χαμάς έχουν σκοτωθεί 11.500 παλαιστίνιοι , τα δυο τρία εκ των οποίων γυναίκες και παιδιά . Επίσης βομβαρδίζει ανηλεώς τη Δυτική Όχθη, ενώ περίπου 200 Παλαιστίνιοι έχουν σκοτωθεί από Ισραηλινούς εποίκους και στρατιώτες από τις 7 Οκτωβρίου, σύμφωνα με το παλαιστινιακό υπουργείο Υγείας. Βομβαρδισμοί σχολείων[[14]](#footnote-14), τζαμιών στη δυτική Γάζα, του νοσοκομείου Αλ-Σίφα και άλλων νοσοκομείων, βομβαρδισμοί σε υποδομές ύδρευσης και ηλεκτροδότησης[[15]](#footnote-15) συνθέτουν το σκηνικό της κόλασης. Όσο η κρίση κορυφώνεται , γίνεται λόγος για εγκλήματα πολέμου όπως ο βομβαρδισμός του νοσοκομείου , που αντιπαρέρχεται οποιαδήποτε λογική.

Ο ΟΗΕ κάλεσε τα κράτη- μέλη να διαφυλάξουν το ανθρωπιστικό δίκαιο ενώ απηύθυνε εκκλήσεις προς το Ισραήλ να ανακαλέσει την εντολή προς τους αμάχους να εγκαταλείψουν τα σπίτια τους στη βόρεια Γάζα μέσα σε ένα εικοσιτετράωρο, δεδομένου ότι στους αμάχους περιλαμβάνονται περίπου ένα εκατομμύριο παιδιά, ηλικιωμένοι και άρρωστοι , για την μετακίνηση των οποίων δεν παρεχόταν καμία εγγύηση. Επιπρόσθετα, το γραφείο του ΟΗΕ για τα ανθρώπινα δικαιώματα κάλεσε τις κυβερνήσεις και τους εκπροσώπους τους να περιορίσουν την ισλαμοφοβική ρητορική αλλά και την πρακτική που υποδαυλίζει το μίσος και την εχθρότητα απέναντι σε άτομα και ομάδες. Ο Γενικός Επίτροπος των ΗΕ για τους Παλαιστίνιους Πρόσφυγες επεσήμανε ότι η ανθρωπιστική κρίση που βρίσκεται εν εξελίξει είναι τρομακτική, με την Γάζα να μετατρέπεται σε «κολαστήριο».

Τα ερωτήματα που προκύπτουν από την τρέχουσα πολιτική και κοινωνική κατάσταση στην περιοχή της Γάζας είναι πολλά και δύσκολο να απαντηθούν . Αναμφίβολα πρόκειται για μια περίπτωση κατά την οποία υπάρχουν πολλαπλές και σοβαρότατες παραβιάσεις των κανόνων του εθιμικού δικαίου και των ανθρωπίνων δικαιωμάτων. Στον Καταστατικό Χάρτη των Ηνωμένων Εθνών[[16]](#footnote-16) διατυπωνόταν ξεκάθαρα ότι στόχος τους ήταν η διαφύλαξη των θεμελιωδών δικαιωμάτων του ανθρώπου, της αξίας και της αξιοπρέπειάς του. Βέβαια , η δυνατότητα «επικράτησης » διεθνών κανόνων δικαίου σε κράτη με διαφιλονικούμενο πρόσημο από την διεθνή κοινότητα-δεδομένου ότι το κράτος του Ισραήλ δεν έχει αναγνωριστεί από 25 κράτη-μέλη του ΟΗΕ-είναι επίμοχθη και προβληματική από τυπική άποψη. Από ουσιαστική όμως , αναμφίβολα θα επισημαίναμε ότι ο πόλεμος αυτός αντιμάχεται κυρίως τις αρχές του ανθρωπισμού και ότι παραβιάζονται πολλοί κανόνες που αντιμάχονται τα διεθνή έθιμα , όπως είναι αυτό της καλής πίστης[[17]](#footnote-17). Οι εκκλήσεις του ΟΗΕ προς το Ισραήλ για ανάκληση της παράλογης εντολής προς τους αμάχους να εγκαταλείψουν τα σπίτια τους σε 24 ώρες και η μη συμμόρφωσή του σε αυτές, είναι υποδηλωτικά των προθέσεων του Ισραηλινού κράτους ως προς τους Παλαιστίνιους . Κάλλιστα βέβαια , το Ισραήλ μπορεί να επικαλεστεί τη Συνθήκη του Μοντεβιδέο(1933), η οποία θέτει ως κριτήρια αναγνώρισης ενός κράτους την ύπαρξη μιας ενεργούς αυθυπόστατης κυβέρνησης ,τον πληθυσμό, τον έλεγχο μιας περιοχής και την ικανότητα να διατηρεί σχέσεις με άλλα κράτη. Με το δεδομένο λοιπόν ότι οι Παλαιστίνιοι δεν κατέχουν κράτος «επίσημα» αναγνωρισμένο αλλά θεωρούνται μέρος του εβραϊκού κράτους, οι Ισραηλινοί μπορούν προσχηματικά να ισχυριστούν ότι το ζήτημα αφορά στα εσωτερικά προβλήματά του. Εφόσον το τρομοκρατικό χτύπημα έγινε από εξτρεμιστές της Χαμάς και όχι από ολόκληρο κράτος, το ζήτημα δεν μπορεί να διεθνοποιηθεί ούτε να ζητηθεί παρέμβαση του διεθνούς δικαίου καθώς εντάσσεται στη λογική της άμυνας κατά ενόπλων ομάδων και τρομοκρατών[[18]](#footnote-18). Βέβαια, η Παλαιστίνη εντάχθηκε ως πλήρες μέλος του ΟΗΕ για την εκπαίδευση, την επιστήμη και τον πολιτισμό[[19]](#footnote-19). Και πάλι όμως, ο ρόλος των Διεθνών Οργανισμών και δη του ΟΗΕ, πρέπει να «εισακούγεται» ακόμη και από κράτη μη-μέλη εφόσον οι πράξεις τους αντιπαρέρχονται τους κανόνες του ανθρωπισμού.

Η εντολή προς τους αμάχους να μεταφερθούν σε τόσο σύντομο χρόνο και χωρίς εγγυήσεις , εκτός από ηθικά και ανθρωπιστικά απαράδεκτη , μας δημιουργεί εύλογες υπόνοιες σχετικά με την απόπειρα γενοκτονίας καθώς πρόκειται για στοχευμένη επίθεση σε άτομα που ανήκουν σε διακριτή κατηγορία και δεν συνιστούν έθνος[[20]](#footnote-20). Το Ισραήλ ωστόσο, στην περίπτωση αυτή θα αντέτεινε ότι πρόκειται για εθνοκάθαρση, αφού δεν προέβη σε άμεση επίθεση εναντίον των Παλαιστινίων, αλλά τους προειδοποίησε και τους παρέσχε τον χρόνο να εκκαθαρίσουν τον χώρο που παράνομα κατείχαν , ενώ είχε προηγηθεί εντολή μετακίνησης των πληθυσμών. Βάσει των επίσημων συνθηκών λοιπόν, της Σύμβασης της Χάγης, της Γενεύης και του Ποινικού Δικαστηρίου το Ισραηλινό Κράτος καλύπτεται….. Αξίζει να σημειωθεί δε ότι η εθνοκάθαρση δεν υφίσταται ως διεθνές έγκλημα προκειμένου να τιμωρηθεί από το δικαστήριο.

***ΕΡΩΤΗΜΑ ΔΕΥΤΕΡΟ:***

**Ο ρόλος του ΟΗΕ**

Ο Οργανισμός Ενωμένων Εθνών είναι ένας Διεθνής Οργανισμός που ιδρύθηκε το 1945, αμέσως μετά τον Β΄ Παγκόσμιο Πόλεμο, από 51 χώρες. Σκοπός του ήταν η διαφύλαξη της ειρήνης και της ασφάλειας, η προώθηση φιλικών-διακρατικών σχέσεων, η προώθηση της κοινωνικής προόδου, η άνοδος του βιοτικού επιπέδου και η προάσπιση των ανθρωπίνων δικαιωμάτων. Δύναται λοιπόν να λάβει μέτρα για ένα ευρύ φάσμα θεμάτων που άπτονται της προάσπισης της διεθνούς ειρήνης και ασφάλειας -μέσω της επιβολής προσωρινών στρατιωτικών ή μη μέτρων-, της ανάληψης πρωτοβουλιών αναφορικά με οικονομικά, κοινωνικά και ανθρωπιστικά θέματα αλλά και ζητήματα Διεθνούς ευθύνης . Στο παραπάνω πλαίσιο αναπτύσσει πρωτοβουλίες και ενθαρρύνει τον σεβασμό των ανθρωπίνων δικαιωμάτων και των θεμελιωδών ελευθεριών για όλους, ανεξαρτήτως φύλου, φυλής, γλώσσας ή θρησκείας.

Οι αρχές του ΟΗΕ συνίστανται:

-Στην αρχή της ισότητας όλων των κρατών-μελών[[21]](#footnote-21)

-Στην αρχή της καλής πίστης

-Στην αρχή της ειρηνικής επίλυσης των διαφορών

-Στην απαγόρευση της απειλής ή της χρήσης βίας[[22]](#footnote-22), με εξαίρεση τις περιπτώσεις κατά τις οποίες ένα κράτος αμύνεται , αμύνεται έναντι ένοπλων ή τρομοκρατικών ομάδων, τις περιπτώσεις συλλογικής άμυνας, τις περιπτώσεις ανθρωπιστικής επέμβασης και της επέμβασης κατόπιν προσκλήσεως της κυβέρνησης ενός κράτους.

-Στην παροχή συνδρομής προς τον ΟΗΕ

-Στην αποχή από την παροχή συνδρομής σε κράτη εναντίον των οποίων λαμβάνονται προληπτικά μέτρα ή επιβάλλονται κυρώσεις.

-Στην διασφάλιση του ότι κράτη – μη μέλη θα ενεργούν σύμφωνα με τις αρχές του ΟΗΕ[[23]](#footnote-23).

-Στην μη- επέμβαση του ΟΗΕ σε υποθέσεις που άπτονται της εσωτερικής δικαιοδοσίας των κρατών-μελών.

**Ο ΟΗΕ και η κρίση στη Μέση Ανατολή**

Στο πλαίσιο του προβληματισμού αναφορικά με το περιθώριο παρέμβασης του ΟΗΕ και της διεθνούς κοινότητας στην περίπτωση της σύγκρουσης Ισραήλ-Χαμάς , προκύπτουν οι κάτωθι σκέψεις:

 Το ζήτημα της άμυνας ενός κράτους έναντι ομάδας ιδιωτών που δεν ανήκουν στον κρατικό μηχανισμό αποτελεί αντικείμενο συζητήσεων, κυρίως με την αφορμή εκδήλωσης τρομοκρατικών χτυπημάτων. Και το ζήτημα αυτό έχει διττή ανάγνωση , αφού κάποιοι νομιμοποιούν την άμυνα του κράτους-θύματος έναντι των ένοπλων ομάδων που κάνουν χρήση βίας[[24]](#footnote-24), άμυνα ωστόσο που θα πρέπει να διέπεται από την αρχή της «αναλογικότητας» ενώ άλλοι θεωρούν ότι η άσκηση βίας αποτελεί μονόδρομο και διακρατικό φαινόμενο. Όταν δρουν ένοπλες ομάδες, πρέπει να αποδειχθεί η κρατική ανάμειξη στη δράση τους, το είδος της οποίας προσδιορίζει και την αμυντική πολιτική του κράτους. Έτσι, σύμφωνα με το άρθρο 2 της νομολογίας του ΔΔ, η χρήση βίας από ένοπλες δυνάμεις δεν αποτελεί κατ’ αρχήν « ένοπλη επίθεση» όταν οι ομάδες αυτές αποτελούν την πηγή της βίας, όπως συμβαίνει σε περιπτώσεις « γηγενών» ένοπλων ομάδων που αντιστέκονται, αντιπολιτεύονται ή έχουν αποσχιστικές τάσεις[[25]](#footnote-25) . Αν θεωρηθεί λοιπόν ότι η επιθυμία της Παλαιστίνης να συγκροτήσει δικό της κράτος εντάσσεται στο πλαίσιο αυτό , τότε -σύμφωνα με κάποιους- δικαιολογείται και η χρήση βίας. O ρόλος του ΟΗΕ ωστόσο δύναται να έχει ρόλο κυρίως συμβουλευτικό , προτρέποντας όλα τα εμπλεκόμενα μέρη να συμφιλιωθούν και να εναρμονίσουν τις δράσεις τους μέσω του διαλόγου , της ανταλλαγής, της αμοιβαίας εκπροσώπησης και της παροχής υπηρεσιών[[26]](#footnote-26)

Το Συμβούλιο Ασφαλείας του ΟΗΕ[[27]](#footnote-27) έχει προσπαθήσει τέσσερις φορές να δράσει μέσα στον Οκτώβρη του 2023, προσκρούοντας στις αντιρρήσεις των ΗΠΑ, της Ρωσίας και της Μεγάλης Βρετανίας. Την Τετάρτη 15/11/23 υπερψηφίστηκε από την πλειοψηφία των μελών του Συμβουλίου το ψήφισμα[[28]](#footnote-28) για “επείγουσες και παρατεταμένες ανθρωπιστικές παύσεις και διαδρόμους σε όλη τη Λωρίδα της Γάζας για επαρκή αριθμό ημερών, ώστε να καταστεί δυνατή… η πλήρης, ταχεία, ασφαλής και ανεμπόδιστη ανθρωπιστική πρόσβαση”[[29]](#footnote-29). Το ψήφισμα αυτό προκρίνει την προστασία των αμάχων – ιδιαίτερα των παιδιών-και προβάλλει τις αρχές το διεθνούς δικαίου.

**Συμπέρασμα**

Η καταφυγή σε βίαια μέσα από όπου και αν προέρχεται, η καταπάτηση των ανθρωπίνων δικαιωμάτων, η κατακρεούργηση αμάχων ή η εργαλειοποίησή τους για διεθνοποίηση ενός ενδοκρατικού προβλήματος είναι γεγονότα πρωτοφανή για την παγκόσμια κοινωνία του 21ου αιώνα. Η ανθρωπότητα στέκεται με αμηχανία μπροστά στο φαινόμενο αυτό. Σύμφωνα με τις διακηρυγμένες αρχές του ΟΗΕ, και το Ισραήλ αλλά και η Χαμάς έχουν υποχρέωση ως προς την εγκαθίδρυση της ειρήνης και την διαφύλαξη της ασφάλειας. Κάθε πράξη ή παράλειψη προστασίας των ανθρωπίνων δικαιωμάτων, θα κριθεί από το Διεθνές Δικαστήριο αλλά και το αίσθημα δικαίου του ανθρώπου και της Ιστορίας.

**ΒΙΒΛΙΟΓΡΑΦΙΑ**

Αντωνόπουλος Κ., Μαγκλιβέρας Κ., Το δίκαιο της διεθνούς κοινωνίας, Νομική βιβλιοθήκη, Αθήνα, 2017.

Νάσκου- Περράκη Π., Αντωνόπολος Κ.,Σαρηγιαννίδης Μ., Διεθνείς Οργανισμοί, εκδόσεις Σάκκουλα, Αθήνα-Θεσσαλονίκη, 2015.

Μπρεδήμας Α., Κυριακόπουλος Γ., Δίκαιο Διεθνών Οργανισμών, Νομική Βιβλιοθήκη, Αθήνα, 2016.

Gott Henner, The Law of Interactions Between International Organizations,Springer, Max-Planck-Institute.

**Ιστοσελίδες**

https://www.cnn.gr/kosmos/story/392138/dytiki-oxthi-epta-palaistinioi-nekroi-apo-ppyra-tou-israilinoy-stratoy.

<https://unric.org/el/%CF%87%CE%B1%CF%81%CF%84%CE%B7%CF%83-%CE%BF%CE%B7%CE%B5/>

<https://www.refworld.org/cgi-bin/texis/vtx/rwmain/opendocpdf.pdf?reldoc=y&docid=4c10af9a2>

<https://www.in.gr/2023/11/18/world/gaza-frikiastika-ta-plana-meta-ton-vomvardismo-tou-sxoleiou-dekades-nekroi-kai-traymaties/>

<https://www.efsyn.gr/kosmos/mesi-anatoli/410297_adiakopo-mparaz-bombardismon-sti-gaza-akoma-kai-meta-ti-sfagi-sto>

<https://www.un.org/securitycouncil/>

<https://www.un.org/en/situation-in-occupied-palestine-and-israel>

<https://www.naftemporiki.gr/kosmos/1537102/symvoylio-asfaleias-oie-egkrithike-to-psifisma-tis-maltas-gia-epeigoyses-kai-paratetamenes-anthropistikes-payseis-sti-gaza/>

https://www.refworld.org/cgi-bin/texis/vtx/rwmain/opendocpdf.pdf?reldoc=y&docid=4cb2fb692

1. Αντωνόπουλος Κ., Μαγκλιβέρας Κ., 2017, σ.13. [↑](#footnote-ref-1)
2. Μπρεδήμας Α., 2016,σ.57. [↑](#footnote-ref-2)
3. Ό.π., σ.70. [↑](#footnote-ref-3)
4. Mc Dougal ,σ.356. [↑](#footnote-ref-4)
5. Αντωνόπουλος Κ., Μαγκλιβέρας Κ., σ.71. [↑](#footnote-ref-5)
6. Ό.π.,σ.72. [↑](#footnote-ref-6)
7. Ό.π.,σ.73 [↑](#footnote-ref-7)
8. Ό.π., σ.73. [↑](#footnote-ref-8)
9. Ό.π., σ.73. [↑](#footnote-ref-9)
10. Ό.π., σ.76 και78. [↑](#footnote-ref-10)
11. Ό.π., σ.79. [↑](#footnote-ref-11)
12. Η Χαμάς αποτελεί ένα ισλαμιστικό κίνημα- αποκύημα της ιδεολογίας της Μουσουλμανικής Αδελφότητας της Αιγύπτου που ευνοεί τον ένοπλο αγώνα και απορρίπτει κάθε νομιμότητα του ισραηλινού κράτους. Η Πρώτη Παλαιστινιακή Ιντιφάντα («εξέγερση» στα αραβικά) διήρκεσε από το 1987 μέχρι το 1993 και αποτιμάται με περισσότερες από 1.000 ζωές Παλαιστινίων. [↑](#footnote-ref-12)
13. https://www.cnn.gr/kosmos/story/392138/dytiki-oxthi-epta-palaistinioi-nekroi-apo-ppyra-tou-israilinoy-stratoy. [↑](#footnote-ref-13)
14. https://www.in.gr/2023/11/18/world/gaza-frikiastika-ta-plana-meta-ton-vomvardismo-tou-sxoleiou-dekades-nekroi-kai-traymaties/ [↑](#footnote-ref-14)
15. https://www.efsyn.gr/kosmos/mesi-anatoli/410297\_adiakopo-mparaz-bombardismon-sti-gaza-akoma-kai-meta-ti-sfagi-sto [↑](#footnote-ref-15)
16. 16 https://unric.org/el/%CF%87%CE%B1%CF%81%CF%84%CE%B7%CF%83-%CE%BF%CE%B7%CE%B5/ [↑](#footnote-ref-16)
17. Νάσκου-Περράκη,σ.138. [↑](#footnote-ref-17)
18. Ό.π., σ.149. [↑](#footnote-ref-18)
19. Ό.π.,σ.55. [↑](#footnote-ref-19)
20. https://www.refworld.org/cgi-bin/texis/vtx/rwmain/opendocpdf.pdf?reldoc=y&docid=4cb2fb692 [↑](#footnote-ref-20)
21. Άρθρο 2. [↑](#footnote-ref-21)
22. Άρθρο 2, παρ.4. [↑](#footnote-ref-22)
23. Άρθρο 2, παρ.6. [↑](#footnote-ref-23)
24. Νάσκου-Περράκη, σ.149. [↑](#footnote-ref-24)
25. Ό.π.,σ.150. [↑](#footnote-ref-25)
26. Gott H., σ.303. [↑](#footnote-ref-26)
27. https://www.un.org/securitycouncil/ [↑](#footnote-ref-27)
28. https://www.un.org/en/situation-in-occupied-palestine-and-israel [↑](#footnote-ref-28)
29. <https://www.naftemporiki.gr/kosmos/1537102/symvoylio-asfaleias-oie-egkrithike-to-psifisma-tis-maltas-gia-epeigoyses-kai-paratetamenes-anthropistikes-payseis-sti-gaza/> [↑](#footnote-ref-29)